KIRJALLINEN KYSYMYS E-0311/02 esittäjä(t): Jonas Sjöstedt (GUE/NGL) komissiolle. Sävsjön kaupungin omistaman parantolan myynnin tutkiminen.



Virallinen lehti nro 301 E , 05/12/2002 s. 0037 - 0038



KIRJALLINEN KYSYMYS E-0311/02 esittäjä(t): Jonas Sjöstedt (GUE/NGL) komissiolle (11. helmikuuta 2002) Aihe: Sävsjön kaupungin omistaman parantolan myynnin tutkiminen Lehtitietojen (Dagens Nyheter 27. tammikuuta 2002) mukaan komissio aikoo tutkia tapaa, jolla Sävsjön kaupunki myi vuoden 1999 aikana kaupungin vanhan parantolan sekä sitä ympäröivän puiston sekä lääkärin entisen virkatalon. Myyntihinta, kaupungin myöntämä tuki sekä yksityiselle ostajalle myönnetyt muut edut ovat järkyttäneet kaupungin muita elinkeinonharjoittajia. Ostaja kunnostaa parantolan hotelli- ja konferenssikeskukseksi, ja muut elinkeinonharjoittajat katsovat, että heidät on syrjäytetty kilpailussa veronmaksajien varoilla, ja heidän käynnistämänsä oikeusprosessi on edelleen kesken. Kamarioikeus on hyväksynyt kaupungin toiminnan, mutta valittajat ovat sittemmin kääntyneet komission puoleen. On syytä kysyä, mitä poliittisia päätöksiä kunta voi tehdä paikkakunnalla toimivien yrityksien tukemiseksi vääristämättä vapaata kilpailua sisämarkkinoilla. Katsooko komissio, että se voi antaa asiasta lausunnon? Kuinka monta kertaa vuodessa komissio kysyy eri jäsenvaltioiden hallituksilta, ovatko paikalliset ja alueelliset poliittiset elimet tehneet vastaavia päätöksiä, jotka vääristävät kilpailua sisämarkkinoilla? Mario Montin komission puolesta antama vastaus (5. huhtikuuta 2002) Komissio suhtautuu myönteisesti hallinnon hajauttamiskehitykseen, joka on meneillään useassa jäsenvaltiossa ja jossa paikallisviranomaiset osaltaan hoitavat talouspolitiikkaa ja edistävät yritystoimintaa. Sekä paikallis- että keskusviranomaiset ovat kuitenkin EY:n perustamissopimuksen kilpailusääntöjen alaisia. Erityisesti jäsenvaltioiden alueellisten ja paikallisten elinten myöntämät tuet täytyy tutkia tarkoin, jotta voidaan ratkaista, ovatko ne perustamissopimuksen 87 artiklan 1 kohdan mukaisia(1). Siten kaikista paikallisviranomaisten suunnitelmista tuen myöntämiseksi tai muuttamiseksi täytyy ajoissa ilmoittaa komissiolle, jotta se voi ilmaista kantansa niihin. Esitettyjä toimenpiteitä ei saa toteuttaa, ennen kuin menettelyssä on tehty lopullinen päätös. Tässä suhteessa täytyy muistaa, että EY:n perustamissopimuksen 87 artiklan 1 kohdassa asetettu valtiontukien kielto koskee ainoastaan taloudellista toimintaa harjoittaville yhteisöille annettavaa valikoivaa etua, joka vääristää tai uhkaa vääristää jäsenvaltioiden välistä kilpailua ja kauppaa. EY:n perustamissopimuksen 87 ja 88 artiklan vähämerkityksiseen tukeen soveltamisesta 12 päivänä tammikuuta 2001 annetun komission asetuksen (EY) N:o 69/2001(2) mukaan tukitoimenpiteiden ei katsota täyttävän EY:n perustamissopimuksen 87 artiklan 1 kohdassa määrättyjä edellytyksiä, ellei tuki ylitä 100 000 euron enimmäismäärää kolmen vuoden ajanjaksolla. Komission hallussa ei ole tällä hetkellä tilastotietoja paikallisten ja alueellisten poliittisten elinten vastaavista päätöksistä. (1) Asia 248/84, Saksan liittotasavalta v. komissio, 14. lokakuuta 1987 annettu tuomio (kok.1987, s. 4013). (2) EYVL L 10, 13.1.2001.